
REFERAT
privind completarea, prin act adiţional, a contractului de delegare a gestiunii serviciilor publice de salubrizare a localităţilor prin concesiune nr.SC2006-15414/31.07.2006 

Autorităţile administraţiei publice locale au sarcina şi responsabilitatea de a asigura pe teritoriul unităţii administrativ teritoriale servicii de salubrizare eficiente şi de calitate, precum şi de a monitoriza şi controla funcţionarea acestor servicii, obligaţii reglementate prin Legea nr.51/2006  a serviciilor comunitare de utilităţi publice şi Legea nr.101/2006 a serviciului de salubrizare a localităţilor.

Prin hotărârea nr.23 din 31.01.2006, Consiliul Local al municipiului Timişoara a aprobat  delegarea gestiunii Serviciilor publice de salubrizare  pe raza municipiului Timişoara.

Delegarea gestiunii s-a făcut prin încheierea contractului de concesiune nr.SC2006-15414/31.07.2006, activităţile specifice serviciului de salubrizare fiind delegate, pentru o perioadă de opt ani, către operatorul S.C. RETIM ECOLOGIC SERVICE S.A., care deţine exclusivitatea prestării activităţilor de salubrizare conform legislaţiei în vigoare.
Principalele activităţi specifice serviciului de salubrizare sunt: precolectarea, colectarea şi transportul deşeurilor menajere, cu excepţia celor toxice, periculoase sau cu regim special, de la utilizatori casnici - persoane fizice, asociaţii de proprietari, agenţi economici, instituţii publice şi curăţenia stradală, respectiv măturatul, spălatul, stropirea şi întreţinerea căilor publice.

Conform prevederilor art.9 alin.2 lit. e) din Legea nr.51/2006, actualizată, a serviciilor comunitare de utilităţi publice, autorităţile administraţiei publice locale au, în relaţia cu operatorii serviciilor de utilităţi publice dreptul să monitorizeze şi să exercite controlul cu privire la furnizarea/prestarea serviciilor de utilităţi publice.
Potrivit prevederilor art.25 alin.1 din Legea nr.51/2006, bunurile proprietate publică şi/sau privată a unităţilor administrativ teritoriale, utilizate pentru  furnizarea/prestarea serviciilor pot fi concesionate operatorilor în condiţiile legii în baza contractului de delegare a gestiunii serviciului - în cazul gestiunii delegate.
Conform alin.2 al aceluiaşi articol, în cazul gestiunii delegate, concesionarea bunurilor proprietate publică şi/sau privată a unităţilor administrativ teritoriale, utilizate pentru furnizarea/prestarea  serviciilor şi/sau activităţilor care fac obiectul delegării gestiunii, este parte intrinsecă a contractelor de delegare a gestiunii; aceste bunuri se transmit operatorilor spre administrare şi exploatare pe perioada delegării gestiunii, odată cu gestiunea propriu-zisă a serviciilor şi/sau activităţilor delegate, în baza contractului de delegare a gestiunii.
Conform  art.15 alin.1 din Legea nr.101/2006 actualizată, bunurile proprietate publică a unităţilor administrativ teritoriale, utilizate pentru prestarea serviciului de salubrizare, pot fi date în administrare sau pot fi concesionate operatorilor în conformitate cu prevederile legale.
Potrivit prevederilor art.44 alin.3 din Legea nr.51/ 2006 actualizată, bunurile realizate în cadrul programelor de investiţii ale unităţilor administrativ-teritoriale aparţin domeniului public al unităţilor administrativ – teritoriale, dacă sunt finanţate din fonduri publice.

Prin contractul de servicii şi furnizare nr.208/20.10.2009, s-a achiziţionat de către Primăria Municipiului Timişoara  un număr de 67  bucăţi echipamente de monitorizare GPS Seif Fleet în vederea instalării acestora pe toate autovehicule destinate prestării activităţilor de salubrizare care operează pe raza municipiului Timişoara, aparţinând operatorului de servicii publice de salubrizare, SC RETIM ECOLOGIC SERVICE SA.                        

Echipamentele de monitorizare GPS Seif Fleet vor fi înscrise în inventarul bunurilor proprietate publică şi privată, aferente serviciului public de salubrizare.
Prin achiziţionarea sistemului (echipamente şi program) se asigură optimizarea şi monitorizarea activităţilor specifice de salubrizare stradală, colectare şi transport  a deşeurilor menajere, precum şi a celorlalte activităţi ce se desfăşoară în municipiul Timişoara.

Sistemul permite localizarea şi monitorizarea prin GPS a autovehiculelor şi utilajelor aparţinând operatorului de servicii publice de salubrizare, oferind funcţii specifice de management de flotă.  De asemenea, programul este capabil să calculeze cât timp şi utilaje sunt necesare pentru a asigura nivelul de calitate stabilit în vederea asigurării unei stări corespunzătoare de salubritate  a municipiului.

Programul de optimizare şi monitorizare a activităţilor specifice de salubrizare stradală, colectare şi transport  a deşeurilor menajere în municipiul Timişoara se va implementa atât la Serviciul Salubrizare din cadrul Primăriei Municipiului Timişoara, cât şi la sediul operatorului de servicii publice de salubrizare, SC RETIM ECOLOGIC SERVICE SA.

Prin implementarea programului la nivelul operatorului serviciului de salubrizare, acestuia i se reduc costurile de operare, creşte calitatea şi eficienţa activităţilor prestate către utilizatori, iar la nivelul autorităţii publice locale se asigură o monitorizare în timp real a tuturor activităţilor prestate şi o evaluare obiectivă a indicatorilor de performanţă a activităţilor specifice serviciului de salubrizare.

Menţionăm faptul că, operatorul de servicii publice de salubrizare SC RETIM ECOLOGIC SERVICE SA, prin adresa nr.R9011/29.06.2009 şi-a dat acordul cu privire la instalarea echipamentelor (GPS) pe  autovehiculele şi utilajele care operează pe raza municipiului Timişoara, precum şi pentru  plata serviciilor de monitorizare.

Având în vedere faptul că echipamentele de monitorizare GPS Seif Fleet au fost achiziţionate pentru a fi  instalate, cu acordul operatorului de servicii publice de salubrizare, SC RETIM ECOLOGIC SERVICE SA, pe toate autovehicule şi toate utilajele destinate activităţilor de salubrizare care operează pe raza municipiului Timişoara şi în conformitate cu prevederile legale menţionate mai sus, propunem încheierea  unui act adiţional la contractul de concesiune nr. SC2006-15414/31.07.2006, în care acestea să fie incluse ca bunuri de retur.

